e

RAFAELA ENEA - Va deveni o mare personalitate

RAFAELA ENEA

Va deveni o mare personalitate

S-a născut pe 12 februarie 2001, este elevă a Colegiului Național „Sfântul Sava” din București, profil științele naturii și cunoaște trei limbi străine: germană, franceză și engleză.

Cântă vocal, cu chitara – chitară acustică, chitară clasică, chitară electrică, chitară bass, ukulele, pian și clavecin. A urmat cursuri de specialitate în acest sens la Clubul Copiilor Sector 1, București, cercul de canto-instrumente muzicale, cercul de teatru și a participat la o multitudine de evenimente muzicale – concerte, audiții, spectacole, competiții muzicale și teatru de revistă, obținând numeroase premii personale sau în grup. Pictează pe sticlă, pe lemn, pe foaie, pe pânză, în acrilic, în ulei, în creion, sculptează în lut și în ghips.

Și în acest domeniu a studiat ucenică fiind a artiștilor Zidaru. Are expoziții personale, dar și expoziții colective.

Este premiată de Asociația Partenerilor Diplomaților Români.

Scrie și publică poezii și proze scurte în volumul colectiv „Antologia fără titlu”, Editura Betta, 2016, precum și literatură științifică în revistele școlare.

Participă la competiții literare, cenacluri, lansări de carte, obținând rezultate excepționale și aprecieri considerabile. Deține cunoștințe în domenii exacte precum fizică mecanică, biomecanică; matematică – algebră, geometrie euclidiană, geometrie vectorială, trigonometrie; chimie – chimie anorganică, chimie organică; biologie – biochimie, anatomie, genetică umană, tehnologia informației și a comunicării/T.I.C. – word, excel, PowerPoint, certificare ECDL Standard. În anul școlar 2017-2018 s-a calificat la Olimpiada Națională de Chimie. A obținut premiul 1 la concursul național de fizică „Științe și Tehnologii” în anul 2018 și a fost la Școala de vară Chelsea Independent College Summer Camp – Medicine Camp London în același an. Face practică în laboratorul de chimie organică și anorganică la Universitatea de Chimie București, Institutul Național de Cercetare și Protecția Mediului.

Nici în domeniul umanistic nu se lasă mai prejos. Studiază și aprofundează literatura universală, gramatica limbii române, gramatica limbii germane, gramatica limbii franceze și gramatica limbii engleze.

Îi place bucătăria franțuzească, cea italienească precum și cea grecească.

Adoră sportul și practică echitație, tenis, baschet, înot, alpinism, tir cu arcul, tir cu arma, escaladare, drumeție, rafting, schi, alergare de rezistență, dans, step, balet, patinaj, ciclism și volei. A obținut un certificat de absolvire la tabăra de supraviețuire „Himalaya”, pentru a putea fi instructor voluntar de echitație, de alpinism, muzică, desen, teatru de improvizație, lucru împreună cu elevi cu vârste cuprinse între 7 și 18 ani.

Este voluntar la Crucea Roșie Română din anul 2017. Îi place fotografia și a obținut premiul III în cadrul unui concurs internațional. Îi mai place filmul și poate face foarte bine editare video. Acordă primul ajutor și poate pregăti copii cu vârste cuprinse între 7-12 ani la chimie, matematică și limba germană.

Rafaela deja știe și poate face foarte multe lucruri la numai 17 ani.

Ce și câte va mai putea face în viitor mi-e și greu să gândesc. Pot să vă spun că este minunată, iar toate acestea nu le-a dobândit altfel decât printr-o muncă asiduă, perseverență și multă aplecare asupra a tot ceea ce și-a dorit să cunoască și să experimenteze. Eu cred în ea, în potențialul fabulos pe care îl are și sunt sigură că va performa în orice domeniu de activitate. Succes și urmează-ți drumul!

Prof. MAGDA BĂCESCU

Contents